送汝弼赴潭倅  其一
作者：徐積
朝代：宋

paragraphs: 莫說江南行路長，山蒼蒼兮水茫茫。
莫問長沙城遠近，洞庭湖口是瀟湘。
去時先上岳陽城，夜宿巴陵探陰晴。
泛洞庭時四五更，出湖口處曈曨明。
平生聞說潭與衡，今來吏隠駐箳篂。
四時所見皆所經，湖青草兮廟黄陵。
眼看君山別洞庭，笑談却作江南行。
巴陵渡口轉船頭，一帆風過岳陽樓。
行盡江山到真州，畫船旗鼓入揚州。